               EURÓPSKA KOMISIA
            V Bruseli29. 4. 2019
            COM(2019) 199 final
            2019/0098(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v spoločnom výbore zriadenom Rámcovou dohodou o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej, pokiaľ ide o prijatie rozhodnutia o rokovacom poriadku spoločného výboru a rozhodnutia o mandáte špecializovaných podvýborov

               DÔVODOVÁ SPRÁVA

               1.PREDMET NÁVRHU

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v spoločnom výbore zriadenom Rámcovou dohodou o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej (ďalej len „dohoda“) v súvislosti s plánovaným prijatím rokovacieho poriadku spoločného výboru a mandátu špecializovaných podvýborov.

               2.KONTEXT NÁVRHU

               2.1.Rámcová dohoda o partnerstve a spolupráci medzi EÚ a Filipínami

               Cieľom dohody je vybudovať posilnené partnerstvo medzi EÚ a jej členskými štátmi a Filipínami a prehĺbiť a utužiť dvojstrannú spoluprácu v otázkach spoločného záujmu so zreteľom na spoločné hodnoty a zásady, a to aj zintenzívnením dialógu na vysokej úrovni. Dohodou sa vytvorí súdržný právne záväzný rámec pre vzťahy EÚ s Filipínami. Dohoda bola podpísaná 11. júla 2012 v Phnom Pénhu a platnosť nadobudla 1. marca 2018.

               2.2.Spoločný výbor

               Spoločný výbor je zriadený článkom 48 dohody. K jeho hlavným úlohám patrí zabezpečovať riadne fungovanie a vykonávanie dohody, určovať priority vo vzťahu k cieľom dohody a vydávať odporúčania na podporu cieľov dohody. Medzi ďalšie funkcie spoločného výboru patrí dohliadať na riadne fungovanie všetkých sektorových dohôd či protokolov, ktoré zmluvné strany medzi sebou uzavreli alebo uzatvoria.

               Spoločný výbor má v náležitých prípadoch vydávať odporúčania a prijímať rozhodnutia v záujme dosiahnutia cieľov dohody. Spoločný výbor zasadá na úrovni vyšších úradníkov. Spoločný výbor prijme svoj rokovací poriadok. Môže zriaďovať špecializované podvýbory na riešenie konkrétnych otázok.

               2.3.Pripravovaný akt spoločného výboru

               Na svojom prvom zasadnutí prijme spoločný výbor rozhodnutie týkajúce sa prijatia rokovacieho poriadku spoločného výboru a rozhodnutie o mandáte špecializovaných podvýborov (ďalej len „pripravované akty“).

               Cieľom pripravovaných aktov je prijať v súlade s článkom 48 ods. 5 dohody rokovací poriadok, o ktorý sa bude opierať organizácia spoločného výboru, a mandát špecializovaných podvýborov, aby sa umožnilo vykonávanie dohody.

               3.POZÍCIA, KTORÁ SA MÁ ZAUJAŤ V MENE ÚNIE

               Cieľom pozície, ktorá sa má zaujať v mene Únie, by malo byť prijatie rokovacieho poriadku spoločného výboru EÚ – Filipíny a mandátu špecializovaných podvýborov. Pozícia by mala byť založená na návrhoch rozhodnutí spoločného výboru.

               4.PRÁVNY ZÁKLAD

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  1
               .

               4.1.2.Uplatnenie na tento prípad

               Spoločný výbor je orgán zriadený dohodou, konkrétne Rámcovou dohodou o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej.

               Akt, ktorý má spoločný výbor prijať, predstavuje akt s právnymi účinkami. Je to z toho dôvodu, že podľa článku 48 ods. 5 dohody je spoločný výbor povinný prijať svoj vlastný rokovací poriadok, ktorý bude pre Úniu záväzný.

               Pripravované akty nedopĺňajú ani nemenia inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaných aktov, v súvislosti s ktorými sa zaujíma pozícia v mene Únie. Ak akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               Ak akt sleduje viacero cieľov zároveň alebo obsahuje viacero zložiek, ktoré sú nerozlučne spojené bez toho, aby jeden cieľ alebo zložka boli oproti ostatným vedľajšie, hmotnoprávny základ rozhodnutia podľa článku 218 ods. 9 ZFEÚ bude musieť výnimočne zahŕňať viaceré zodpovedajúce právne základy.

               4.2.2.Uplatnenie na tento prípad

               Pripravované akty majú za cieľ podporiť plnenie cieľov dohody a uľahčiť jej vykonávanie. Rokovací poriadok sa týka celkového fungovania orgánu zriadeného na základe dohody. Oblasť, do ktorej dané rozhodnutie patrí, preto musí byť určená vzhľadom na dohodu ako celok
                  2
               .

               V tomto konkrétnom prípade je prevažujúcim účelom a prevažujúcou zložkou dohody spolupráca s rozvojovou krajinou (článok 209 ZFEÚ)
                  3
               . Vhodným právnym základom by teda mal byť článok 209 ZFEÚ.

               4.3.Záver

               Právnym základom navrhovaného rozhodnutia by mal byť článok 209 ZFEÚ v spojení s článkom 218 ods. 9 ZFEÚ.

               5.UVEREJNENIE PRIPRAVOVANÝCH AKTOV

               Keďže aktom spoločného výboru sa stanoví jeho rokovací poriadok, je vhodné uverejniť ho po prijatí v Úradnom vestníku Európskej únie.

               2019/0098 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v spoločnom výbore zriadenom Rámcovou dohodou o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej, pokiaľ ide o prijatie rozhodnutia o rokovacom poriadku spoločného výboru a rozhodnutia o mandáte špecializovaných podvýborov

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 209 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Rámcová dohoda o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej (ďalej len „dohoda“) nadobudla platnosť 1. marca 2018.

               (2)Článkom 48 ods. 1 dohody sa zriaďuje spoločný výbor, ktorý má zabezpečiť riadne fungovanie a vykonávanie dohody.

               (3)V článku 48 ods. 5 dohody sa stanovuje, že spoločný výbor prijme svoj rokovací poriadok, a v článku 48 ods. 3 sa stanovuje, že môže zriadiť špecializované podvýbory.

               (4)Aby sa zabezpečilo účinné vykonávanie dohody, mal by sa čo najskôr prijať rokovací poriadok spoločného výboru.

               (5)Je preto vhodné stanoviť pozíciu, ktorá sa má zaujať v mene Únie v spoločnom výbore. Pozícia Únie v spoločnom výbore by mala byť založená na pripojených návrhoch rozhodnutí spoločného výboru,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na prvom zasadnutí spoločného výboru EÚ – Filipíny v súvislosti s plánovaným prijatím rokovacieho poriadku spoločného výboru a prijatím mandátu jeho špecializovaných podvýborov, je založená na návrhoch rozhodnutí spoločného výboru pripojených k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Vec C-399/12 Nemecko/Rada (OIV), ECLI:EU:C:2014:2258, body 61 – 64.

                     (2)

                        Vec C-244/17 Komisia/Rada (Kazachstan), ECLI:EU:C:2018:662, bod 40.

                     (3)

                        V súvislosti s rozsahom pôsobnosti rozvojovej politiky pozri vec C-377/12 Komisia/Rada (Filipíny), body 36 – 37.

    ---documentbreak---

               EURÓPSKA KOMISIA
            V Bruseli29. 4. 2019
            COM(2019) 199 final
            PRÍLOHY
            k
            návrhu rozhodnutia Rady
            o pozícii, ktorá sa má zaujať v mene Európskej únie v spoločnom výbore zriadenom Rámcovou dohodou o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej, pokiaľ ide o prijatie rozhodnutia o rokovacom poriadku spoločného výboru a rozhodnutia o mandáte špecializovaných podvýborov

               PRÍLOHA I

               ROZHODNUTIE SPOLOČNÉHO VÝBORU č. 1 /[../..]

               z ...,

               ktorým sa prijíma jeho rokovací poriadok

               SPOLOČNÝ VÝBOR EÚ – FILIPÍNY,

               so zreteľom na Rámcovú dohodu o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej (ďalej len „dohoda“), a najmä na jej článok 48,

               keďže:

               (1)
                     Dohoda nadobudla platnosť 1. marca 2018.

               (2)
                     Mal by sa preto prijať rokovací poriadok spoločného výboru,

               ROZHODOL TAKTO:

               Jediný článok

               1.
                     Týmto sa prijíma rokovací poriadok spoločného výboru uvedený v prílohe.

               2.
                     Toto rozhodnutie nadobúda účinnosť dňom jeho prijatia.

               V ...

               Za spoločný výbor EÚ – Filipíny
                  predseda

               Príloha A

               Rokovací poriadok spoločného výboru

               Článok 1

               Úlohy a zloženie

               1.
                     Spoločný výbor vykonáva úlohy stanovené v článku 48 Rámcovej dohody o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej (ďalej len „dohoda“), ktoré sa ďalej spoločne označujú ako „zmluvné strany“ a jednotlivo ako „zmluvná strana“.

               2.
                     Spoločný výbor pozostáva zo zástupcov oboch strán na úrovni vyšších úradníkov.

               Článok 2

               Zasadnutia

               1.
                     Spoločný výbor obvykle zasadá každé dva roky. Zasadnutie spoločného výboru zvoláva predseda. Zasadnutia sa konajú striedavo v Manile a v Bruseli v deň, ktorý sa stanoví vzájomnou dohodou. Mimoriadne zasadnutia spoločného výboru sa môžu uskutočniť na žiadosť jednej zo zmluvných strán a so súhlasom druhej zmluvnej strany.

               2.
                     Ak s tým obe zmluvné strany súhlasia, zasadnutia spoločného výboru sa môžu výnimočne konať prostredníctvom videokonferencie alebo telekonferencie.

               3.
                     Zasadnutia spoločného výboru sú dôverné a zúčastňujú sa ich výlučne zástupcovia zmluvných strán, pokiaľ sa obe zmluvné strany nedohodnú inak.

               Článok 3

               Predseda

               Zmluvná strana, ktorá hostí prvé zasadnutie spoločného výboru, predsedá výboru odo dňa uvedeného zasadnutia do 31. decembra daného roku. Zmluvné strany následne predsedajú spoločnému výboru striedavo na obdobie dvoch rokov.

               Článok 4

               Účastníci

               1.
                     Členmi delegácie každej zmluvnej strany sú zástupcovia zmluvných strán na úrovni vyšších úradníkov.

               2.
                     Obe zmluvné strany informujú svojich partnerov o skutočnom zložení svojej delegácie dvadsaťjeden (21) pracovných dní pred zasadnutím.

               3.
                     Predseda zabezpečuje, aby boli všetci účastníci zasadnutí spoločného výboru riadne vymenovanými zástupcami zmluvných strán. Obavy v súvislosti so zložením delegácie sa oznamujú predsedovi.

               4.
                     Ak sa to považuje za potrebné, zmluvné strany môžu na základe predchádzajúcej dohody prizvať na zasadnutie tretie strany, aby poskytli informácie o konkrétnej téme. Každá zmluvná strana musí svoj úmysel prizvať na zasadnutie tretiu stranu oznámiť druhej strane najmenej dvadsaťjeden (21) pracovných dní pred zasadnutím.

               Článok 5

               Sekretariát

               Ako tajomníci spoločného výboru spoločne pôsobia zástupca Európskej služby pre vonkajšiu činnosť a zástupca ministerstva zahraničných vecí Filipínskej republiky. Všetky oznámenia predsedu a predsedovi sa postupujú tajomníkom. Korešpondencia predsedu a predsedovi môže prebiehať akoukoľvek písomnou formou vrátane e-mailu.

               Článok 6

               Programy zasadnutí

               1.
                     Predseda vypracúva predbežný program každého zasadnutia. Predbežný program sa spolu s príslušnými dokumentmi zasiela najneskôr dvadsaťjeden (21) pracovných dní pred zasadnutím.

               2.
                     Program prijíma spoločný výbor. Do programu možno zaradiť aj body, ktoré nie sú uvedené v predbežnom programe, ak sa na tom zmluvné strany dohodnú.

               Článok 7

               Zápisnica

               1.
                     Obaja tajomníci spoločne vypracujú návrh zhrnutia výsledkov/záverov zasadnutia.

               2.
                     Vedúci delegácie každej zmluvnej strany schváli a podpíše návrh zhrnutia v dvoch vyhotoveniach. Každá zmluvná strana dostane jeden originál schváleného a podpísaného zhrnutia.

               Článok 8

               Rozhodnutia a odporúčania

               1.
                     Spoločný výbor môže prijímať rozhodnutia alebo vydávať odporúčania v záujme dosiahnutia cieľov tejto dohody. Rozhodnutia a odporúčania sa prijímajú na základe spoločnej dohody zmluvných strán. Rozhodnutia a odporúčania sa prijmú po ukončení príslušných vnútorných postupov zmluvných strán v súlade s ich zákonmi a inými právnymi predpismi.

               2.
                     Spoločný výbor sa môže rozhodnúť prijímať rozhodnutia alebo odporúčania písomným postupom. V takýchto prípadoch sa zmluvné strany dohodnú na maximálnej dĺžke trvania tohto postupu. Ak v čase uplynutia danej lehoty žiadna zmluvná strana nevyjadrila nesúhlas s navrhovaným rozhodnutím alebo odporúčaním, predseda spoločného výboru vyhlási dané rozhodnutie alebo odporúčanie za prijaté bez námietok.

               Článok 9

               Náklady

               1.
                     Každá zmluvná strana znáša náklady, ktoré jej vzniknú v dôsledku účasti na zasadnutiach spoločného výboru, a to tak náklady na zamestnancov, cestovné náklady a diéty, ako aj poštovné a telekomunikačné výdavky.

               2.
                     Každá zmluvná strana znáša náklady, ktoré jej vzniknú v súvislosti s tlmočením na zasadnutiach a s prekladmi.

               3.
                     Zmluvná strana usporadúvajúca zasadnutie znáša náklady v súvislosti s organizáciou zasadnutí a rozmnožovaním dokumentov.

               Článok 10

               Špecializované podvýbory

               1.
                     V súlade s článkom 48 ods. 3 dohody môže spoločný výbor zriaďovať špecializované podvýbory, ktoré mu pomáhajú pri plnení jeho úloh. Špecializované podvýbory po každom svojom zasadnutí podávajú správy výlučne spoločnému výboru.

               2.
                     Spoločný výbor vymedzí mandát každého špecializovaného podvýboru.

               3.
                     Spoločný výbor môže rozhodnúť o zmene mandátu alebo zrušiť ktorýkoľvek existujúci špecializovaný podvýbor.

               4.
                     Špecializované podvýbory môžu vydávať odporúčania, ktoré schvaľuje spoločný výbor.

               PRÍLOHA II

               ROZHODNUTIE SPOLOČNÉHO VÝBORU EÚ – FILIPÍNY č. 2/[../..]

               z ...,

               ktorým sa zriaďujú špecializované podvýbory a prijíma ich mandát

               SPOLOČNÝ VÝBOR EÚ – FILIPÍNY,

               so zreteľom na Rámcovú dohodu o partnerstve a spolupráci medzi Európskou

               úniou a jej členskými štátmi na jednej strane a Filipínskou republikou na strane druhej (ďalej

               len „dohoda“), a najmä na jej článok

               48 ods. 3 a článok [10] rokovacieho poriadku spoločného výboru,

               keďže:

               (1)
                     V snahe umožniť diskusie na odbornej úrovni v hlavných oblastiach, ktoré patria do rozsahu pôsobnosti dohody, by sa mali zriadiť špecializované podvýbory.

               (2)
                     V súlade s článkom [8] rokovacieho poriadku spoločného výboru sa spoločný výbor môže rozhodnúť prijímať rozhodnutia písomným postupom [ak sa písomný postup v danom prípade používa],

               PRIJAL TOTO ROZHODNUTIE:

               Jediný článok

               Týmto sa zriaďujú špecializované podvýbory uvedené v prílohe A. Mandát špecializovaných podvýborov sa stanoví v súlade s prílohou B.

               V ...

               Za spoločný výbor EÚ – Filipíny
                  predseda

               Príloha A

               Spoločný výbor EÚ – Filipíny

               Špecializované podvýbory

               Príloha B

               Mandát špecializovaných podvýborov zriadených na základe Rámcovej dohody o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej, ktoré sa ďalej spoločne označujú ako „zmluvné strany“ a jednotlivo ako „zmluvná strana“

               Článok 1

               V špecializovaných podvýboroch sa preberajú témy alebo konkrétne projekty súvisiace s príslušnou oblasťou spolupráce.

               Článok 2

               Špecializované podvýbory pracujú na základe poverenia spoločného výboru. Do tridsiatich (30) pracovných dní po každom zasadnutí podávajú správy a predkladajú zhrnutia svojich výsledkov/záverov predsedovi spoločného výboru.

               Článok 3

               1.
                     Špecializované podvýbory pozostávajú zo zástupcov zmluvných strán. Vedúci delegácií príslušných špecializovaných podvýborov sa pred zasadnutím navzájom informujú o zástupcoch oboch zmluvných strán v špecializovaných podvýboroch.

               2.
                     S písomným súhlasom príslušných vedúcich delegácií špecializovaných podvýborov si špecializované podvýbory môžu v prípade potreby prizvať na svoje zasadnutie tretie strany a môžu ich vypočuť v súvislosti s konkrétnymi bodmi programu. Každá zmluvná strana musí svoj úmysel prizvať na zasadnutie tretiu stranu oznámiť druhej strane najmenej desať (10) pracovných dní pred zasadnutím. Zmluvné strany sa na výbere tretej strany, resp. tretích strán dohodnú pred zasadnutím.

               Článok 4

               Špecializovaným podvýborom predsedá a spravidla ich hostí zmluvná strana, ktorá predsedá spoločnému výboru.

               Článok 5

               Ako tajomníci špecializovaných podvýborov spoločne pôsobia zástupca Európskej služby pre vonkajšiu činnosť alebo zástupca príslušného generálneho riaditeľstva Európskej komisie a zástupca príslušnej zastrešujúcej agentúry vlády Filipínskej republiky.

               Článok 6

               1.
                     Špecializované podvýbory zasadajú zakaždým, keď si to vyžadujú okolnosti, a to po dohode zmluvných strán a na základe písomnej žiadosti ktorejkoľvek zo zmluvných strán. Každé zasadnutie sa koná na mieste a v deň, na ktorom sa zmluvné strany dohodnú. Ak s tým obe zmluvné strany súhlasia, zasadnutia podvýborov sa môžu výnimočne konať prostredníctvom videokonferencie alebo telekonferencie.

               2.
                     Keď jedna zmluvná strana požiada o zvolanie zasadnutia špecializovaného podvýboru, tajomník druhej zmluvnej strany odpovie na túto žiadosť do dvadsaťjeden (21) pracovných dní od jej doručenia.

               3.
                     S ohľadom na článok 3 ods. 2 v súvislosti s tretími stranami každá zmluvná strana informuje predsedu o plánovanom zložení svojej delegácie v dostatočnom predstihu pred zasadnutím.

               Článok 7

               1.
                     Predseda oznámi zmluvným stranám návrh programu najneskôr dvadsaťjeden (21) pracovných dní pred zasadnutím.

               2.
                     Každá zmluvná strana môže požiadať predsedu, aby do programu zasadnutia špecializovaného podvýboru zaradil určitý bod. Do programu možno zaradiť aj body, ktoré nie sú uvedené v predbežnom programe, ak sa na tom zmluvné strany dohodnú.

               Článok 8

               1.
                     Tajomníci spoločne vypracujú návrh zhrnutia výsledkov/záverov zasadnutia.

               2.
                     Vedúci delegácie každej zmluvnej strany pred ukončením každého zasadnutia schváli a podpíše návrh zhrnutia v dvoch vyhotoveniach. Každá zmluvná strana dostane jeden originál schváleného a podpísaného zhrnutia.

               3.
                     Zasadnutia špecializovaných podvýborov sú dôverné a zúčastňujú sa ich výlučne zástupcovia daných dvoch zmluvných strán, pokiaľ sa obe zmluvné strany nedohodnú inak.


               EURÓPSKA KOMISIA
            V Bruseli30. 11. 2017
            COM(2017) 709 final
            2017/0315(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej úniev Spoločnom výbore EHP k zmene prílohy XI (Elektronická komunikácia, audiovizuálne služby a informačná spoločnosť)k Dohode o EHP

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Cieľom návrhu rozhodnutia Spoločného výboru EHP (pripojeného k navrhovanému rozhodnutiu Rady) je zmeniť prílohu XI (Elektronická komunikácia, audiovizuálne služby a informačná spoločnosť) k Dohode o EHP na účely začlenenia nariadenia (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu
                  1
               .

               Úpravy uvedené v návrhu pripojeného rozhodnutia Spoločného výboru EHP idú nad rámec úprav, ktoré sa dajú považovať za čisto technického charakteru v zmysle nariadenia Rady č. 2894/94.

               •Súlad s existujúcimi ustanoveniami v tejto oblasti politiky

               Pripojeným návrhom rozhodnutia Spoločného výboru EHP sa existujúce politiky EÚ rozširujú na štáty EZVO, ktoré sú členmi EHP (Nórsko, Island a Lichtenštajnsko).

               •Súlad s ostatnými politikami Únie

               Rozšírenie acquis EÚ na štáty EZVO, ktoré sú členmi EHP, jeho začlenením do Dohody o EHP sa vykonáva v súlade s cieľmi a zásadami obsiahnutými v uvedenej dohode zameranej na vytvorenie dynamického a homogénneho Európskeho hospodárskeho priestoru založeného na spoločných pravidlách a rovnakých podmienkach hospodárskej súťaže.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právne predpisy, ktoré sa majú začleniť do Dohody o EHP, sú založené na článku 114 Zmluvy o fungovaní Európskej únie.

               Podľa článku 1 ods. 3 nariadenia Rady (ES) č. 2894/94
                  2
                o opatreniach na vykonávanie Dohody o EHP Rada na základe návrhu Komisie prijme v mene Únie pozíciu k takýmto rozhodnutiam.

               Európska služba pre vonkajšiu činnosť v spolupráci s Komisiou predkladá Rade návrh rozhodnutia Spoločného výboru EHP, aby ho Rada prijala ako pozíciu Únie. Európska služba pre vonkajšiu činnosť dúfa, že tento návrh bude môcť Spoločnému výboru EHP predložiť pri najbližšej možnej príležitosti.

               •Subsidiarita (v prípade inej ako výlučnej právomoci)

               Návrh je v súlade so zásadou subsidiarity z tohto dôvodu:

               Cieľ tohto návrhu, ktorým je zabezpečiť homogénnosť vnútorného trhu, nie je možné uspokojivo dosiahnuť na úrovni členských štátov, a preto ho z dôvodu jeho účinkov možno lepšie dosiahnuť na úrovni Únie.

               Proces začleňovania acquis EÚ do Dohody o EHP sa vykonáva v súlade s nariadením Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore, v ktorom sa zvolený prístup potvrdzuje.

               •Proporcionalita

               V súlade so zásadou proporcionality tento návrh neprekračuje rámec nevyhnutný na dosiahnutie daného cieľa.

               •Výber nástroja

               V súlade s článkom 98 Dohody o EHP je vybraným nástrojom rozhodnutie Spoločného výboru EHP. Spoločný výbor EHP zabezpečuje účinné vykonávanie a fungovanie Dohody o EHP. Na tento účel prijíma rozhodnutia v prípadoch stanovených v Dohode o EHP.

               3.VÝSLEDKY HODNOTENÍ EX-POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Získavanie a využívanie expertízy

               Neuplatňuje sa.

               •Posúdenie vplyvu

               Neuplatňuje sa.

               4.VPLYV NA ROZPOČET

               Začlenenie nariadenia (EÚ) č. 910/2014 do Dohody o EHP by nemalo mať žiaden vplyv na rozpočet.

               5.ĎALŠIE PRVKY

               •Odôvodnenie a navrhované riešenie:

               Článok 14 nariadenia (EÚ) č. 910/2014:

               Podľa článku 14 nariadenia č. 910/2014 dôveryhodné služby, ktoré poskytujú poskytovatelia dôveryhodných služieb usadení v tretej krajine, sa uznávajú za právne rovnocenné so službami, ktoré poskytujú poskytovatelia dôveryhodných služieb usadení v EÚ, ak sú tieto služby uznané dohodou uzavretou medzi EÚ a dotknutou treťou krajinou alebo medzinárodnou organizáciou.

               Po začlenení nariadenia (EÚ) č. 910/2014 do Dohody o EHP sa zásada vnútorného trhu ukotvená v článku 4 nariadenia uplatňuje aj na zmluvné strany Dohody o EHP, čím sa vytvorí vnútorný trh medzi štátmi EZVO a EÚ. Avšak dohody EÚ, ktoré podľa článku 14 dovoľujú podnikom z tretích krajín poskytovať služby na rozšírenom jednotnom trhu – a to aj v štátoch EZVO – nebudú uzavreté v mene štátov EZVO. Naproti tomu, Dohoda o EHP nemá vplyv na právomoc štátov EZVO uzatvárať takéto medzinárodné dohody s tretími krajinami alebo medzinárodnými organizáciami vo vlastnom mene. Preto by tieto dohody pod podmienkou, že dodržiavajú normy stanovené v článku 14 ods. 2, mali takisto umožniť, aby dôveryhodné služby z tretích krajín boli uznané za rovnocenné na rozšírenom vnútornom trhu. Preto sa zavádza úprava článku 14 ods. 1.

               Na zabezpečenie účinného fungovania Dohody o EHP v tomto ohľade by sa mala v rámci Spoločného výboru EHP uskutočňovať výmena informácií o medzinárodných dohodách o prístupe na trh pre dôveryhodné služby v súlade s článkom 92 Dohody o EHP. Zmluvné strany v prípade potreby uskutočnia konzultácie s cieľom prekonať možné ťažkosti. Na tento účel sa zavádza jedna úprava.

               Pre zachovanie rovnakých podmienok hospodárskej súťaže na rozšírenom jednotnom trhu má zásadný význam, aby poskytovatelia dôveryhodných služieb usadení v štátoch EZVO v čo najväčšej možnej miere využívali výhody plynúce z rovnakého zaobchádzania, ktoré tretie krajiny priznávajú podnikom z EÚ v rámci dohôd, ktoré uzatvára EÚ, keďže podniky z tretích krajín by tak automaticky získali prístup na trh štátov EZVO. V návrhu rozhodnutia Spoločného výboru EHP sa preto uvádzajú zodpovedajúce úpravy.

               Tri navrhované úpravy sú po obsahovej stránke zhodné s úpravami, ktoré sú v súčasnosti platné v EHP, pokiaľ ide o smernicu Európskeho parlamentu a Rady 1999/93/ES
                  3
               , pozri bod 5l prílohy XI k Dohode o EHP.

               2017/0315 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie
                  v Spoločnom výbore EHP k zmene
                  prílohy XI (Elektronická komunikácia, audiovizuálne služby a informačná spoločnosť)
                  k Dohode o EHP

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 114 v spojení s jej článkom 218 ods. 9,

               so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore
                  4
               , a najmä na jeho článok 1 ods. 3,

               so zreteľom na návrh Európskej komisie,

               keďže:

               (1)Dohoda o Európskom hospodárskom priestore
                  5
                (ďalej len „Dohoda o EHP“) nadobudla platnosť 1. januára 1994.

               (2)Podľa článku 98 Dohody o EHP sa na základe rozhodnutia Spoločného výboru EHP môže meniť, okrem iného, príloha XI (Elektronická komunikácia, audiovizuálne služby a informačná spoločnosť) k Dohode o EHP.

               (3)Nariadenie Európskeho parlamentu a Rady (EÚ) č. 910/2014
                  6
                sa má začleniť do Dohody o EHP.

               (4)Príloha XI (Elektronická komunikácia, audiovizuálne služby a informačná spoločnosť) k Dohode o EHP by sa preto mala zodpovedajúcim spôsobom zmeniť.

               (5)Pozícia Únie v Spoločnom výbore EHP by preto mala vychádzať z pripojeného návrhu rozhodnutia,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie v Spoločnom výbore EHP k navrhovanej zmene prílohy XI (Elektronická komunikácia, audiovizuálne služby a informačná spoločnosť) k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014, s. 73).

                     (2)

                        Ú. v. ES L 305, 30.11.1994, s. 6 – 8.

                     (3)

                        Ú. v. ES L 13, 19.1.2000, s. 12.

                     (4)

                        Ú. v. ES L 305, 30.11.1994, s. 6.

                     (5)

                        Ú. v. ES L 1, 3.1.1994, s. 3.

                     (6)

                        Nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014, s. 73).

    ---documentbreak---

               EURÓPSKA KOMISIA
            V Bruseli30. 11. 2017
            COM(2017) 709 final
            PRÍLOHA
            k
            návrhu rozhodnutia Rady
            o pozícii, ktorá sa má prijať v mene Európskej únie v Spoločnom výbore EHP k zmene prílohy XI (Elektronická komunikácia, audiovizuálne služby a informačná spoločnosť) k Dohode o EHP

               PRÍLOHA

                  ROZHODNUTIE SPOLOČNÉHO VÝBORU EHP č. .../2017

                  z ...,

                  ktorým sa mení príloha XI (Elektronická komunikácia, audiovizuálne služby a informačná spoločnosť) k Dohode o EHP

               SPOLOČNÝ VÝBOR EHP,

               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,

               keďže:

               (1)Nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES
                  1
                sa má začleniť do Dohody o EHP.

               (2)Nariadením (EÚ) č. 910/2014 sa zrušuje smernica Európskeho parlamentu a Rady 1999/93/ES
                  2
                začlenená do Dohody o EHP, a preto je potrebné odkaz na ňu v rámci Dohody o EHP vypustiť.

               (3)Príloha XI k Dohode o EHP by sa preto mala zodpovedajúcim spôsobom zmeniť,

               PRIJAL TOTO ROZHODNUTIE:

               Článok 1

               Znenie bodu 5l (smernica Európskeho parlamentu a Rady 1999/93/ES) prílohy XI k Dohode o EHP sa nahrádza takto:

               „32014 R 0910: Nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014, s. 73).

               Ustanovenia nariadenia sa na účely tejto dohody vykladajú s týmito úpravami:

               a)V článku 14 ods. 1 sa za slová „článkom 218 ZFEÚ“ vkladajú slová „, alebo medzi štátom EZVO a dotknutou treťou krajinou alebo medzinárodnou organizáciou“.

               b)Zmluvné strany sa navzájom informujú o rokovaniach o dohodách uvedených v článku 14 ods. 1 a o ich uzavretí a na požiadanie sa uskutočňujú konzultácie v Spoločnom výbore EHP.

               c)Vždy, keď Európska únia rokuje o dohode uvedenej v článku 14 ods. 1, urobí všetko pre to, aby zabezpečila rovnaké zaobchádzanie pre kvalifikované dôveryhodné služby, ktoré poskytujú kvalifikovaní poskytovatelia dôveryhodných služieb usadení v štátoch EZVO.

               d)Pokiaľ ide o štáty EZVO, v článku 51:

               i)v odseku 3 sa slovami „1. júla 2017“ rozumie „šesť mesiacov po dátume nadobudnutia účinnosti rozhodnutia Spoločného výboru EHP č.…/… z… [toto rozhodnutie]“;

               ii)v odseku 4 sa slovami „od 2. júla 2017“ rozumie „šesť mesiacov po dátume nadobudnutia účinnosti rozhodnutia Spoločného výboru EHP č.…/… z… [toto rozhodnutie]“.

               Článok 2

               Znenie nariadenia (EÚ) č. 910/2014 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.

               Článok 3

               Toto rozhodnutie nadobúda účinnosť […] pod podmienkou, že boli doručené všetky oznámenia podľa článku 103 ods. 1 Dohody o EHP
                  3*.

               Článok 4

               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli

                     Za Spoločný výbor EHP

                     predseda

                     tajomníci
                     Spoločného výboru EHP

                     (1)

                        Ú. v. EÚ L 257, 28.8.2014, s. 73.

                     (2)

                        Ú. v. ES L 13, 19.1.2000, s. 12.

                     (3)
                  *
                        [Ústavné požiadavky neboli oznámené.] [Ústavné požiadavky boli oznámené.]